Salvador del Mundo (1787)

Salvador del Mundo oli Espanjan laivaston vuonna 1787 vesille laskettu 112-tykkinen Santa Ana -luokan linjalaiva.

Valmistus 

Romero Landan suunnittelema alus tilattiin 23. elokuuta 1785 Ferrolista Reales Astilleros de Esteirolta, missä köli laskettiin 19. joulukuuta 1785. Alus laskettiin vesille 2. toukokuuta 1787.

Palvelus 
Vuonna 1790 aluksen päällikkönä oli Jacinto Ferrero Serrano. Se lähti 21. heinäkuuta Cadizista José Solano y Bote Morenon, Marqués del Socorro, lippulaivana suojaaman Espanjan etuja Nootkan lahdella, mikä kuitenkin peruutettiin Britannian ja Espanjan päästyä sopimukseen. Maat allekirjoittivat 28. lokakuuta San Lorenzossa Nootkaa koskevan sopimuksen. Tammikuussa 1792 alus riisuttiin aseista Ferrolissa.

Alus varustettiin ja lähti merelle 6. toukokuuta 1793 Cadizista Gabriel de Aristizábalin lippulaivana päällikkönään prikaatikenraali José Bustillo y Gómez de Arce, Marqués de Castañar. Se lähti 1. marraskuuta 1795 Cartagenasta Mahóniin Sebastián Ruiz de Apodacan lippulaivana päällikkönään prikaatikenraali Antonio Estrada. Osaston muut alukset olivat San Agustín, Bahama, San Antonio ja Glorioso. Alus lähti 5. lokakuuta 1796 Mahónista Cartagenaan Langaran laivaston mukana Apodacan lippulaivana päällikkönään Joaquín de Zayas y Echeverri.

Alkuvuodesta 1797 alus kuului edelleen Langaran laivastoon päällikkönään Antonio de Yepes y de Arrigoni. Se osallistui 14. helmikuuta 1797 Cabo de São  Vicenten taisteluun, jossa alus menetti mastonsa vaurioituen pahoin ennen kuin Britannian kuninkaallinen laivaston HMS Orionin miehistö valtasi aluksen. Aluksella sai surmansa viisi upseeria ja 37 tykkimiestä, merimiestä ja merisotilasta ja lisäksi haavoittui kolme upseeria ja 121 miehistönjäsentä kaatuneiden joukossa oli aluksen päällikkö Yepes.

Vallatun aluksen päälliköksi määrättiin William Prowse. Alus saapui 5. lokakuuta Plymouthiin, jossa se poistettiin joulukuussa palveluksesta. Amiraliteetti liitti aluksen alusluetteloon 4. joulukuuta nimellä HMS Salvador del Mundo. 

Alus otettiin maaliskuussa 1803 palvelukseen Plymouthin vastaanottoaluksena amiraali Sir John Colpoys'n lippulaivana päällikkönään Charles Lane. Aluksen päällikkyyden vastaanotti joulukuussa John Dilkes. Elokuussa 1804 aluksesta tuli vara-amiraali William Youngin lippulaiva. Aluksen päällikkönä oli huhtikuusta 1805 alkaen John Loring ja edelleen kesäkuusta 1807 alkaen Thomas Wolley. Vuonna 1810 aluksen, joka oli amiraali Sir Robert Calderin lippulaivana, päällikkönä oli James Nash. Vuonna 1813 aluksen päällikkyyden vastaanotti Robert Hall. Alus romutettiin Plymouthissa helmikuussa 1815.

Lähteet

Viitteet 

Santa Ana -luokan linjalaivat